
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Vranov nad Topľou 12Er/16/2008 8808204909 18. 11. 2025 JUDr. Viktória Petrová ECLI:SK:OSVT:2025:8808204909.4
Uznesenie Okresný súd vo Vranove nad Topľou v exekučnej veci oprávneného: Slovenská konsolidačná, a.s., Cintorínska 21, 814 99 Bratislava, IČO: 35 776 005, proti povinnému: A. B., nar. XX.XX.XXXX, C. XX, o vymoženie 66,38,- eur s príslušenstvom, súdnym exekútorom JUDr. Michaelou Zubaľ Burdovou, Exekútorsky úrad Humenné, takto rozhodol: I. Súd námietkam spoločnosti Slovenská konsolidačná, a.s., so sídlom Cintorínska 21, 814 99 Bratislava, IČO: 35 776 005 proti Upovedomeniu o zastavení starej exekúcie č.k. EX 495/2008 v y h o v u j e. II. Súd z r u š u j e Upovedomenie o zastavení starej exekúcie č.k. EX 495/2008 zo dňa 20.02.2020. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 28.07.2008 začal súdny exekútor exekúciu o vymoženie 66,38,- eur s príslušenstvom. Exekučným titulom bol blok na pokutu nezaplatenú na mieste č. AA2110728, vydaný OR PZ, ODI Prešov. 2. Uznesením tunajšieho súdu č.k. 12Er/16/2008 -14 zo dňa 26.06.2017 súd exekúciu zastavil. O trovách konania rozhodol tak, že o nich rozhodne po právoplatnosti predmetného uznesenia. Uznesenie nadobudlo právoplatnosť dňa 21.11.2017 vo výroku I., dňa 02.11.2017 vo výroku II. 3. Súdny exekútor vydal dňa 20.02.2020 Upovedomenie o zastavení starej exekúcie (ďalej len ako „upovedomenie“, v ktorom ako oprávneného označil spoločnosť Slovenská konsolidačná, a.s., Cintorínska 21, 814 99 Bratislava, IČO: 35 776 005, ktorej zároveň upovedomenie zaslal. 4. Proti upovedomeniu podala spoločnosť Slovenská konsolidačná, a.s., Cintorínska 21, 814 99 Bratislava, IČO: 35 776 005 ako oprávnená námietky, ktoré boli doručené súdnemu exekútorovi v zákonnej lehote, a to z dôvodu, že neuplynula rozhodná doba. V námietkach ďalej uviedla, že v predmetnej exekúcii sú vymáhané prekludované pohľadávky, čo znamená povinnosť súdu ex offo rozhodovať o zastavení exekúcie. 5. Podľa § 1 ods. 1 a 2 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len ''ZoUNEK''), tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len „exekučné konanie“) a osobitosti postupu pri podaní opätovného návrhu na vykonanie exekúcie (ďalej len „opätovný návrh“). Na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 6. Podľa § 5 ods. 2 písm. a) ZoUNEK upovedomenie o zastavení starej exekúcie obsahuje označenie oprávneného a povinného.
7. Podľa § 7 ods. 1 ZoUNEK proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 8. Podľa § 7 ods. 3 ZoUNEK súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne. Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi. 9. V zmysle § 243 zákona č.233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov, tento zákon sa vzťahuje aj na konania začaté predo dňom účinnosti tohto zákona. 10. Súd má za to, že súdny exekútor nepostupoval správne, keď vydal dňa 20.02.2020 upovedomenie o zastavení starej exekúcie, nakoľko súd exekúciu zastavil uznesením č. k. 12Er/16/2008 -14 zo dňa 26.06.2017, ktoré nadobudlo právoplatnosť dňa 21.11.2017 vo výroku I., dňa 02.11.2017 vo výroku II. Raz zastavená exekúcia sa nedá opätovne zastaviť. Súdny exekútor obdŕžal predmetné uznesenie o zastavení exekúcie, navyše podaním zo dňa 14.08.2019 požiadal tunajší súd o vydanie uznesenia o trovách, ktorým nedisponuje, teda mal vedomosť o zastavení exekúcie. 11. Vzhľadom na uvedené, súd námietkam spoločnosti Slovenská konsolidačná a.s. vyhovel a zrušil Upovedomenie o zastavení starej exekúcie č. k. EX 495/2008 podľa § 7 ods.3 ZoUNEK. 12. Vzhľadom na vyššie uvedené skutočnosti súd rozhodol tak ako je uvedené vo výrokovej časti tohto rozhodnutia. Exekúcia je právoplatne zastavená uznesením č. k. 12Er/16/2008 -14 zo dňa 26.06.2017, o trovách rozhodne po právoplatnosti predmetného uznesenia. Poučenie: Proti uzneseniu súdu prvej inštancie vydaného vyšším súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

